JOY WOODWARD

NUMEORLÓGIA

SZÁMMISZTIKA
A GYAKORLATBAN

Fejtsd meg a kapcsolataidat,
használd az intuíciód,
és hozz magabiztosabb döntéseket

ÉDESVÍZ KIADÓ
BUDAPEST

A fordítás az alábbi kiadás alapján készült:

Joy Woodward / Beginner’s Guide to Numerology

First published in English by Rockridge Press, an Imprint of Callisto Media, Inc., USA, 2019

Fordító

Erdő Orsolya

Szerkesztő

Lukács Tamás

Olvasószerkesztő

Ligeti Szilvia

Copyright © Callisto Publishing LLC, 2019

Hungarian translation © Erdő Orsolya, 2024

Hungarian edition © Édesvíz Kiadó Kft., 2024

Cover design © Édesvíz Kiadó Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tipográfia: Szász Julianna

Borítót készítette: eyelab.dk

Elektronikus formátum
Békyné Kiss Adrien

EPUB ISBN 978-963-507-560-7

MOBI ISBN 978-963-507-561-4

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOMJEGYZÉK

Bevezetés

1. A TÖRTÉNET A SZÁMOK MÖGÖTT

Mi a numerológia?

Ősi eredet

Rezgés a számokban

Befogadó tudomány

Eszközök a numerológiához

2. A SZÜLETÉSNAPODBAN REJLŐ TITKOK

A születésszámod

A születésszámod jelentése

Az életútszámod

Az életútszámod jelentése

A mesterszámok energiája és életútja

Összeillesztés: a születés- és az életútszám

3. A NEVED MÖGÖTT REJTŐZŐ TITKOK

A születési neved

A sorsszámod

A sorsszámod jelentése

Névválasztás a babának

A lélekszámod

A személyiségszámod

A lélek- és személyiségszám jelentése

Konkordanciák

Az érettségszám

Az érettségszámod

Az érettségszámod jelentése

Ismétlődő számok

4. SZEMÉLYES CIKLUSOK:
HOGYAN HOZZUK KI A LEGTÖBBET MINDEN ÉVBŐL, HÓNAPBÓL ÉS NAPBÓL

Az attitűdszámod

Az attitűdszámod jelentése

Személyes évek és ciklusok

Az egyes személyes évek jelentése

Attitűdproblémád van?

Személyes hónapok és ciklusok

A személyes hónapod jelentése

Személyes napok és ciklusok

A személyes napjaid jelentése

Mindent összevetve

5. ÁRULKODÓ DIAGRAMOK ÉS NYILAK

A születési diagramod elkészítése

A születési diagramod jelentése

Nyilak a születési diagramokban

A névdiagramod elkészítése

A névdiagramod jelentése

Nyilak a névdiagramodban

Az összes diagramod

6. MINDENT EGYBEVETVE:
A JÖVŐD, A KOMPATIBILITÁSOD ÉS A KAPCSOLATAID MEGFEJTÉSE

Hol keresd?

Kezdd magaddal!

Barátok

Romantika és más fontos dolgok

Az első találkozás emberekkel

Háziállatok

A rezgések megértése és az intuíció fejlesztése

7. A TAROT, AZ ASZTROLÓGIA ÉS A KRISTÁLYKAPCSOLATOK

Az asztrológia és a numerológia

A tarot és a numerológia

A kristálykapcsolatok és a numerológia

A metafizikai eszköztárad

8. NUMEROLÓGIA MINDENNAP

Számok mindenütt

Elemzés másoknak

Források és hivatkozások

A szerzőről

BEVEZETÉS

Mit szólnál, ha azt mondanám, hogy van egy eszköz, amely segít megérteni a családtagjaid, a barátaid és munkatársaid motivációit, és ezáltal sokkal kiszámíthatóbbá és érthetőbbé válhatnak a kapcsolataid? Ugyanez az eszköz segít abban is, hogy kihasználd az intuíciódat, és magabiztosabban tudj dönteni mindenben.

Nos, ez az eszköz létezik. Úgy hívják, numerológia.

Választhatunk, hogy az életünket tudatosan vagy öntudatlanul, megvilágosodva vagy félálomban éljük le. A numerológia része lehet a spirituális ébredésednek, segíthet kapcsolatba kerülni a magasabb éneddel és a valódi céloddal.

Több mint egy évtizeddel ezelőtt, az első elemzésem alkalmával fedeztem fel a numerológia jelentőségét. Olyan volt, mintha hirtelen kaptam volna egy kódfejtő gyűrűt a személyiségemhez és a motivációimhoz. Végre megértettem – és egyben megerősítést kaptam –, miért vagyok annyira érzékeny, miért érzem azt, hogy mindenki másért felelős vagyok, és felismertem, milyen jellegű összetűzéseim voltak a tanáraimmal és főnökeimmel. Az elemzés végeztével azonnal megvettem az első numerológiakönyvemet.

Attól a naptól kezdve a numerológia rendszere teljesen megváltoztatta az életemet. Lehetővé teszi számomra, hogy magabiztosabban válasszak időpontot, embereket, feladatokat és kapcsolatokat. Magam mögött hagytam a hosszú ideig tartó vállalati munkát. Bevallom, nem kis bátorság kellett hozzá, de az univerzumnak más tervei voltak velem.

A menő partitrükkből végül egy vállalkozás nőtt ki. Azok a barátok és ismerősök, akiknek kezdetben önkéntes elemzéseket végeztem, további alkalmakat kezdtek kérni. Elküldték hozzám a barátaikat és rokonaikat is. Új ügyfelek bukkantak fel. Végül rájöttem, mi történik: numerológus lettem. Bár ez nagyon távol állt attól a karriertől, amelyet korábban elképzeltem, vonakodás nélkül elfogadtam.

Tanúsítványokat szereztem, műhelyfoglalkozásokon vettem részt, és minden könyvet az utolsó betűig kiolvastam, amit csak találtam a témában, hogy bővítsem és csiszoljam a tudásomat. Végül úgy döntöttem, hogy ideje kilépni a metafizikai korlátok mögül. Így született meg numerológiai vállalkozásom, a The Joy of Numerology („A numerológia öröme”). Az elmúlt évtized során több ezer ember számára végeztem elemzést a világ minden tájáról. Minden egyes elemzés egyre többet és többet tár fel előttem, és mélyíti a numerológiai tudásomat. És e könyv által ezt a tudást szeretném megosztani veled.

Vannak, akik a „numerológia” szó hallatán bonyolult matematikára gondolnak. Ne aggódj! A rendszer csupán egyszerű összeadást és egyetlen számjegyre való redukálást jelent, és megtanítalak rá, hogyan kell csinálni.

A születésed dátumával és a születési anyakönyvi kivonatban szereplő neveddel kezdjük. Ezekben a meghatározó tényezőkben rejlik a titok a profilod megfejtéséhez, amely magában foglalja a lélek-, személyiség- és sorsszámodat, és feltárja a karmádat. E folyamat során megismerheted a születésed napja mögött rejlő összes ajándékot és jelentést. A születési dátumod mágikus hatással bír, sok mindent elárul, és tűpontos!

Az alap önmagad megismerése. Segítek az előrehaladásban, hogy ezt követően a számaik alapján kielemezhesd a családtagjaidat, a barátaidat, a partneredet és a munkatársaidat – sőt talán még idegeneknek is végezhetsz elemzést (bár attól kezdve, hogy ismered a számait, már senki sem idegen!). Gyorsan megismerheted a számok erejét, ami segít majd javítani a meglévő kapcsolataidon – továbbá új kapcsolatok teremtésekor jobban felismered, hogy összeilletek-e (kompatibilisek vagytok-e). Ugyanakkor jobban belemerülünk a személyes éveid, hónapjaid és napjaid időzítésébe és ciklusaiba, amelyek irányt mutatnak a döntéseidben és segítenek a jövőbeli terveidben. A numerológia tanulása olyan, mint egy második nyelv elsajátítása. Ha folyékonyan beszéled, az megváltoztatja a teljes világlátásodat.

Végül anélkül, hogy túl sok hókuszpókusszal terhelnélek (elvégre a numerológia tudomány!), más olyan metafizikai tudományokat is felfedezünk, amilyen a tarot, az asztrológia, a kristályok és a holdciklusok. Ezek mind együtt hatnak, kiegészítik egymást, és mélyebb betekintést nyújtanak az életed varázslatába.

Úgy írtam meg ezt a könyvet, hogy bárki számára érthető legyen, aki szeretné felfedezni és megismerni a numerológia világát. Ha kezdő vagy, minden információt megtalálsz a könyvben, amire szükséged van az induláshoz. Ha pedig már rendelkezel némi tapasztalattal (netán profi vagy), remélem, hogy felfrissíti a tudásodat, esetleg érdekes új meglátásokkal szolgál.

Ez a könyv részletes útmutató egy misztikus, sorsfordító eszközhöz. Megtanulod értelmezni a számokat, egyszerű diagramokat készíteni, és megérteni azokat a rezgéseket, amelyek a kapcsolataid, a döntéseid és a mindennapjaid energiáját alkotják. Készen állsz?

Kezdődjék tehát a numerikus kaland!

A TÖRTÉNET A SZÁMOK MÖGÖTT

Az első lépés annak megértése, hogy mi a numerológia. Honnan ered a numerológia tudománya? Vessünk egy pillantást a numerológia rövid történetére, misztikus eredetére, a kezdéshez szükséges eszközökre, valamint arra, hogy milyen módokon tudod a numerológiát önmagad, illetve mások döntéseinek és motivációinak vizsgálatára használni.

MI A NUMEROLÓGIA?

A numerológia a számok és a numerikus minták közötti misztikus kapcsolat tanulmányozása, amelynek során a számok (és betűk) jelentését vizsgáljuk az életünkben. A numerológia a tudomány, a mitológia és a filozófia bonyolult elegye, amely egyben kulcs az univerzum megfejtéséhez és a lélek céljának megtalálásához.

Például hányszor fordult elő, hogy te vagy egy ismerősöd folyamatosan ugyanazokat a számmintákat – például 11:11, 444 vagy egy családtag születési dátuma – látjátok? Ezek a visszatérő számok az univerzum üzenetét hordozzák. A numerológia segít ráhangolódni ezekre az üzenetekre, hogy azok elvezethessenek életed legnagyobb lehetőségeihez.

Hasonlóképpen, a naptár minden egyes száma is sajátos energiát hordoz. A számok rezgésmintákat tárnak fel. Legyen szó a hónap 1., 15. vagy a 22. napjáról, attól függően, hogy hol tartasz a személyes ciklusodban, minden dátumnak van egy témája és egy motívuma. Ahogy megismerkedsz a numerológiával, látni fogod, hogy bizonyos naptári napok sokkal inkább szinkronban vannak a személyes energiáddal, mint mások.

A nevek szintén jelentőséggel bírnak, így ha megtanulod értelmezni a születési neved és más nevek betűinek a számértékét, további felfedezésekre jutsz.

Ebben a könyvben a leggyakoribb numerikus mintákat fogjuk megvizsgálni.

MIRE VALÓ A NUMEROLÓGIA?

A numerológia segít kiaknázni a benned rejlő lehetőségeket. Végső soron elősegíti, hogy jobban megértsd önmagadat és a körülötted élőket, jobban kamatoztasd az intuícióidat, okosabb döntéseket hozz, maximálisan kihasználd adott napokon és években a rendelkezésedre álló lehetőségeket, tisztában legyél azzal, hogy illetek-e egymáshoz a barátaiddal és a pároddal, jól időzíts, és eldöntsd, mikor érdemes cselekedni, és mikor hasznosabb várni. A numerológia hozzásegít, hogy felfedezd a képességeidet és adottságaidat, megértsd az életed ciklusait, felismerd a karmikus leckéket és karmikus adósságokat, illetve elfogadd a változásokat. Feltárja előtted és mások előtt is a személyiségjegyeket és az életben lehetségesen adódó akadályokat, illetve a legmegfelelőbb lépéseket.

A numerológia segíthet a visszatekintésben is. Amikor életed történésein tűnődsz, azoknak a numerikus ciklusaidban való kibontakozásának módja rávilágít majd, hogy pontosan mi történt és miért.

Ha tudod, hogy mit fogsz megtapasztalni az adott évben, hónapban vagy napon, könnyebb lesz az élet körforgásában való tájékozódás. Előre látod a közelgő kihívásokat, fel tudsz készülni azokra, és mesés, gyümölcsöző lehetőségek nyílnak meg előtted.

MIRE NEM VALÓ A NUMEROLÓGIA?

A numerológia nem kristálygömb. Ne feledd, a numerológia a lehetőségeket vetíti előre, a többi pedig rajtad múlik. A numerológia az adott számok magas és alacsony rezgésének függvénye, és a jutalom teljes mértékben a te erőfeszítéseidtől függ. Nem fog segíteni abban, hogy megnyerd az ötös lottót. (Bár sokan a születésnapjuk és más jeles dátumok alapján választják ki a „szerencseszámaikat”.) Nem jósolja meg a halálod napját és óráját. (Bár képes jelezni a lehetséges egészségi problémákat és esetleges fájdalmas periódusokat.)

A numerológia egyfajta kerettel szolgál, de mindig jelentős szerepet játszik benne a szabad akarat és a választás lehetősége, valamint olyan környezeti tényezők, amelyekre nincsen ráhatásunk.

ŐSI EREDET

Bár maga a numerológia szó csak a 20. század elején jelent meg, a számok metafizikai jelentőségébe vetett hit – amit általában a „számok tudománya” néven emlegetnek – a történelem során mindvégig megtalálható volt.

Pitagoraszt, a görög filozófust (később bővebben beszélek róla) tartják a „numerológia atyjának”. A számok jelentőségéről azonban már az ókori egyiptomi, babilóniai, ázsiai és indiai történelemben, valamint számos bibliai hivatkozásban szerepelnek feljegyzések. A kultúrák a számok létrejötte óta jelentést tulajdonítanak nekik, és ez mind a mai napig így van.

PITAGORASZ

A görög filozófus és misztikus még Szókratész, Arisztotelész és Platón előtt élt. Úttörő jellegű eszméi képezik a matematika, az asztrológia, a csillagászat és a fizika alapját. Ezek közé tartozik a számok metafizikája, amely a számokat nem csupán mennyiségnek és mértéknek, hanem egyben rezgésfoknak is tekinti. Tanításai fedték fel azt, hogy a valóság, a zene és a természet valójában matematika.

Amit ma Pitagoraszról tudunk, az jórészt legenda. Írásos feljegyzések nem maradtak róla; a vele kapcsolatos információk szóban terjedtek. Neki tulajdonítják a zenetudomány, a harmónia, a zenei skála, a Pitagorasz-tétel, az ellentétek tana és persze a numerológia felfedezését.

PITAGORASZI NUMEROLÓGIA

Pitagorasz dolgozta ki azt az elvet, hogy minden szám, legyen az bármilyen nagy vagy kicsi, egyetlen számra redukálható 1 és 9 között, és minden egyes redukált számjegy egyedi kozmikus rezgéssel rendelkezik, amit aztán hátborzongató pontossággal alkalmazott az emberi életciklus szakaszaira. Nyugaton a pitagoraszi numerológia a numerológia uralkodó formája.

A numerológia további formái közé tartozik a legősibb, a káldeusi rendszer. Babilonból származik, és az 1-től 8-ig terjedő számokon alapul. Ebben a rendszerben a 9-es szám szentnek számít, amely elkülönül a többi rezgéstől (kivéve, ha összeadás eredménye).

A kabbalista rendszer, amely a héber miszticizmusból ered, csak a nevekre összpontosít, és a héber ábécé 22 különböző rezgésén alapul. Az új kabbalista numerológia nevű rendszer a 26 betűs római ábécéhez igazodott, és a pitagoraszi számtáblát használja. Ez a rendszer nem veszi figyelembe a születés időpontját, és valószínűleg ez az oka annak, hogy nem vált népszerűvé a nyugati numerológusok között, mivel a nyugati numerológia alapját a születési dátum képezi.

NUMEROLÓGIA A 21. SZÁZADBAN

Úgy tartják, hogy az Atlantic Cityben született Dow Balliett volt az, aki a modern numerológiát bevezette a nyugati gondolkodásba. Az 1900-as évek elején virágzó New Age mozgalom híveként ő terjesztette el a számokon alapuló spiritualitás, megvilágosodás és karakterelemzés tanát. Egyedülálló tanításai a numerológia pitagoraszi elméletén alapultak.

Dow Balliett jelentős hatással volt dr. Julia Setonra, aki népszerűsítette a rendszert, és a modern „numerológia” nevet adta neki. Dr. Seton az Új Gondolat mozgalom tanítója volt, aki a világ számos országát bejárta, és előadásokat tartott a nevek és számok tudományáról. Lánya, dr. Juno Jordan folytatta anyja tevékenységét.

Dr. Jordan fogorvos volt, azonban mélyen érdeklődött a metafizika és spiritualitás iránt. Az 1950-es évek végén félretette fogorvosi eszközeit, és megalapította a Kaliforniai Numerikus Kutatóintézetet. Kollégáival 25 éven keresztül vizsgálta a numerikus elméleteket és mintákat. A végkövetkeztetésük, „a számok nem hazudnak” egy sokatmondó állítás, amely szerint a számok csalhatatlan pontossággal feltárják az ember személyiségét és az élete eseményeit.

Ez a három nő jelentős hatást gyakorolt a modern numerológiára. Meghatároztak, formába öntöttek és szépséget vittek egy olyan tudományba, amely azóta is folyamatosan fejlődik és virágzik.

REZGÉS A SZÁMOKBAN

Nikola Tesla, a feltaláló, mérnök és futurista azt mondta: „Ha meg akarod érteni az univerzum titkait, gondolkodj energiában, frekvenciában és rezgésben.”

A számok pozitív és negatív tulajdonságai megértésének a rezgés megértése az alapja.

Pitagorasz a rezgésről úgy vélekedett, hogy minden tárgy és ember rendelkezik egyfajta szellemi erővel – egy láthatatlan őserővel, amely a hajtóerejük és a cselekvésük alapját képezi. Minél nagyobb ez a szellemi erő, annál pozitívabb az energia vagy tapasztalat; minél kisebb az erő, annál negatívabb. Ezeket a rezgéseket mindennap megtapasztaljuk. Erős vonzalmat érezni egy ember iránt, idegenkedni egy bizonyos helyzettől – ezek is rezgések. Talán hallottad már azt a kifejezést, hogy „a rezgésed vonzza a megfelelő embereket”. Ez a rezgés a számainkban és a nyelvezetünkben is benne van.

Minden számnak sajátos rezgése van, beleértve a vonásokat és árnyalatokat. Minden numerológiai elemzésnek az alapja az 1-től 9-ig terjedő számok, valamint a 11, 22 és 33 mesterszámok alapos ismerete.

A számok alakja és az „áramlási vonala” szintén vibrációs információt és jelentést hordoz. Például a 3-as szám szerencsés, mivel két oldalára fordított patkóra hasonlít. A 6-os szám energiája gondoskodó, mivel egy várandós nő hasára emlékeztet, ami a családot jelképezi. A 9-es pedig bölcs, mivel a tetején lévő kör egy bölcs fejet formáz.

INTUÍCIÓ

Nem kell médiumnak, intuitívnak vagy látónak lenned ahhoz, hogy a numerológiát alkalmazhasd, ám ennek az ősi tudománynak az egyik pozitív mellékhatása az intuitív képesség fejlődése.

A numerológia megdolgoztatja az intuitív izmaidat, amelyek annál erősebbek lesznek, minél többet használod azokat. Idővel elkezded érezni a számok áramlási vonalát és rezgését, és üzeneteket kapsz a formájukból és szimbolikájukból. Azt fogod érezni, hogy az intuíciód vezet, és miközben próbálsz eligazodni az életben, megtanulsz ráhagyatkozni.

Amikor elkezded használni a numerológiát, el kell határolnod az intuíciódtól a képzeletedet és az egódat. A hangok a fejünkben ugyanis annyira hangosak lehetnek, hogy elnyomják a belső intuitív hangunkat. Minél inkább képes vagy kizárni ebből az egódat, annál tisztábban fogod hallani a numerológia üzenetét.

Aztán ha egyszer bekerülsz a sodrásba, és sikerül ráhangolódnod a rezgésekre, az energiára és az ösztöneidre, a numerológia olyan pontos információkkal fog szolgálni számodra, hogy úgy fogod érezni, mintha új szupererőt kaptál volna.

Végezetül egy figyelmeztetés: mindig felelősségteljesen használd az intuíciót! Csak mert úgy érzed, hogy tudsz valamit, még nem jelenti azt, hogy feltétlenül ki is kell mondanod. Légy együttérző és érzékeny: ha az információ sértő, vagy átlépi valaki határait, jobb, ha nem mondod ki.

BEFOGADÓ TUDOMÁNY

A numerológia mindenkire alkalmazható: mindannyiunknak van neve és születési dátuma, amelyeket életünk rejtett aspektusainak megismerése céljából kielemezhetünk és megfejthetünk. Életünk során valamennyien numerikus mintákat követünk. A numerológia szépsége abban rejlik, hogy életkortól, lakóhelytől, fajtól, etnikai hovatartozástól, nemi önkifejezéstől, képességektől és szexuális irányultságtól függetlenül bárki folyamodhat hozzá. Univerzális jellegű, és csak arra vár, hogy átadhasson nekünk a tudásából!

Mindössze tanulási vágyra, a számok ismeretére, a saját intuíciódra és egy adag egészséges kíváncsiságra van hozzá szükség.

BARÁTOK ÉS CSALÁDTAGOK

A numerológia egyik legizgalmasabb aspektusa többet megtudni a barátokról és családtagokról. Elemzést végezni másoknak, és látni, ahogy a számok felsorakoznak a hozzád közel álló emberek mögött, segít jobban megérteni a személyiségüket, a döntéseiket és a viselkedésüket. Ezek az értékes információk lehetővé teszik, hogy sikeresebb és teljesebb kapcsolatot alakíts ki az ismerőseiddel – és kielemezd, illetek-e egymáshoz azokkal, akikkel összehoz a sors. Amikor új emberekkel találkozol, érezni fogod a magas és alacsony rezgéseket is, így megalapozottan és intuitív módon döntheted el, miképpen engeded be őket az életedbe.

A kapcsolatok a legjobb tükrök, amelyek visszavetítik a saját viselkedésünket és mintáinkat. A mások számára végzett elemzés az egyik legnagyszerűbb lehetőség az öntudatosságra, a fejlődésre és a gyógyulásra. A családban mindnyájan úgy döntöttetek, hogy a lelketek fejlődése és kibontakozása céljából együtt reinkarnálódtok. Feltárulnak és hangsúlyossá válnak számotokra a legnagyobb feladatok és tanulságok.

Előre szólok: ha egyszer elkezded megosztani másokkal a numerológiai tudásodat, valószínűleg a szkepticizmus és az izgatottság elegyével találod szemben magadat. Egy elemzést követően lesznek, akik megsértődnek, védekezni kezdenek, vagy azt állítják, hogy tévedsz. Még az is lehet, hogy leszólják és szidni fogják a numerológia egészét. Mások internetes társkeresőkön talált személyek születési dátumaival fognak hívogatni, és arra kérnek, hogy jelezd előre, összeillenek-e az illetővel. Ügyelj arra, hogy csak olyat vállalj el, amit helyesnek érzel. A numerológia tudomány, de egyben mély spirituális gyakorlat is, amelyet nem szabad helytelenül használni. Mindig óvd az intuitív energiádat!

ESZKÖZÖK A NUMEROLÓGIÁHOZ

Ehhez a könyvhöz nem lesz másra szükséged, csak egy tollra, papírra és olyasvalakire, aki hajlandó megosztani veled a születési dátumát és a születési anyakönyvi kivonatában szereplő eredeti nevét.

Tapasztalatom szerint a diagramokat célszerűbb kézzel (számológép nélkül) készíteni, hogy érezd a számok áramlási vonalát és alakját. Ez segít az intuitív üzenetek fogadásában. Először gyakorolj kézzel. Némi idő elteltével meg fogod találni a számodra megfelelő stílust és módszert.

Bíznod kell továbbá a veleszületett erkölcsi érzékedben is. Numerológiai pályafutásom elején sokszor szembesültem azzal az erkölcsi kérdéssel, hogy mennyi információt fedhetek fel valakiről, aki nem adta ehhez a beleegyezését. Mindig az intuíciómra hagyatkozom annak az eldöntésében, hogy milyen információt adjak át másoknak – mi az, ami lényeges, és mi az, ami jobb, ha homályban marad. Engedd, hogy az intuíció legyen az útmutatód, az erkölcsi barométered és az együttérzés közvetítő eszköze. Ha ezt követed, az elemzéseid emlékezetesek lesznek.

Itt az ideje megismerni a numerológia mítoszait, matematikáját és mágiáját. Kezdésképpen elkészítjük a te személyes diagramodat. Soha többé nem fogod olyannak látni a világot, mint előtte.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 Budapest, Múzeum krt. 23.

konyvesbolt@edesviz.hu
00-36-30-919-5314

ÉDESVÍZ + magazin
ÉRDEKES INFORMÁCIÓK SZERZŐKRŐL ÉS KÖNYVEKRŐL
CIKKEK AZ ÖNFEJLESZTÉS - ÉLETMÓD - SPIRITUALITÁS -
PSZICHOLÓGIA - EZOTÉRIA - COACHING - YOUNG ADOULT TÉMAKÖREIBEN
BLOGGEREK KÖNYVAJÁNLÓI

Keresd a www.edesvizkiado.hu címen!